Gandia serà l'epicentre de la Mediterranean Handball Cup aquesta Setmana Santa
01 abril 2025

## Gandia serà l'epicentre de la Mediterranean Handball Cup aquesta Setmana Santa01 abril 2025Última actualització: 01 abril 2025

![](../gestion/img/a2724163ee014344cbab5ccc84eafbb87ea57051b884bbcf921043bf00a65b39.jpg)  
  

El regidor delegat d’Esports, **Jesús Naveiro**; l’edil delegada de Turisme, **Balbina Sendra**; el CEO de QL Sport, **Nacho Macipe**; i **Pablo Bonet**, vicepresident del Club Handbol Gandia, han presentat el torneig **Mediterranean Handball Cup**, que se celebrarà entre el 17 i el 20 d’abril. Un esdeveniment que, segons els organitzadors, acollirà més de 2.900 persones entre esportistes i acompanyants i generarà un impacte econòmic estimat d’un milió d’euros.

Es tracta d’un torneig centrat en categories de formació amb equips nacionals i que comptarà amb la participació de 91 equips, dels quals 46 són masculins i 45 femenins.  
Hi participaran jugadors de les categories aleví, infantil, cadet, juvenil i sènior, procedents de la Comunitat Valenciana, Navarra, País Basc, Catalunya, Aragó, Galícia i Andalusia. Els partits es disputaran en 11 pistes i, durant els 3 dies de competició, es jugaran 220 encontres. A més de Gandia com a seu central, el torneig també tindrà partits a Llocnou, Favara, Corbera, Sueca, Oliva i Real de Gandia.

“_Gandia torna a ser seu d’un esdeveniment esportiu de formació de primer nivell. Volem agrair als organitzadors, al Club i a la Federació que hagen triat Gandia. És un torneig complex d’organitzar, ja que compta amb altres seus i és possible també gràcies a la implicació del departament de Turisme_”, ha afirmat Naveiro.

Bonet ha volgut agrair el treball que es desenvolupa des de l’ajuntament per a posar a punt les instal·lacions i facilitar tot el necessari i ha destacat que aquesta competició ja s’ha consolidat com un referent nacional. “_El torneig ens ajuda a promocionar l’esport, per la qual cosa volem convidar tota la ciutadania a acostar-se a les instal·lacions per a veure bons partits d’handbol_”, i ha informat que, en el cas de Gandia, comptarà amb cinc equips que van des de la categoria aleví fins a sènior.

Per la seua part, Macipe ha destacat l’augment en quantitat i qualitat dels equips participants. “_Enguany tindrem equips que venen a preparar els seus campionats d’Espanya, per la qual cosa estem molt contents amb aquesta tercera edició. Esperem que siguen molts els que vinguen a gaudir de l’ambient de l’handbol”_.

Finalment, Sendra ha qualificat el torneig de “_referent_” i ha destacat que els tres grans esdeveniments esportius que acollirà Gandia durant la Setmana Santa implicaran més de 12.900 persones entre participants i acompanyants, la qual cosa provocarà més de 51.000 pernoctacions. _“Esperem que molts dels que ens visiten per primera vegada coneguen Gandia, la seua platja i tot el que tenim per a oferir, i que en els pròxims anys ens trien com la destinació de referència per a passar les seues vacances”._

[Twittear](https://twitter.com/share)